Posebnu pozornost potrebno je posvetiti rješavanju problema erozije kapitala, čime bi se omogućilo postizanje održivog rasta. U Grčkoj je u razdoblju od njihova vrhunca u 2007. pa do 2017. zabilježen pad godišnjih investicija za 65 %. Nedostatak ulaganja može se ukloniti u roku od nekoliko godina, a da bi se to postiglo iznimno je važno unaprijediti poslovno okruženje, posebno kada je riječ o pravosudnom sustavu i registraciji imovine.

Dugotrajna kriza u Grčkoj ostavila je brojne posljedice, ne samo u obliku nezaposlenosti već i u obliku javnog i privatnog duga te neprihodujućih izloženosti. Da bi se riješili problemi bilance i dalje su potrebne godine održivog rasta i nastavak provedbe strukturnih reformi radi smanjenja prezaduženosti, no Grčka će sve to vrijeme vjerojatno ostati izložena gospodarskim šokovima.

Unatoč određenim pozitivnim znakovima financiranje je i dalje otežano i to bi moglo nepovoljno utjecati na oporavak. Kreditni rejting grčke države porastao je nakon što je Grčka uspješno izašla programa ESM-a, stvorila znatne gotovinske pričuve i postigla dogovor o vrlo važnom paketu mjera kojima se jamči održivosti javnog duga. Međutim, razlike u prinosima državnih obveznica i dalje su izražene, čemu pridonose vanjsko okruženje i slabosti na domaćem tržištu. To je osobito problematično za privatni sektor. Općenito govoreći, narušena je ravnoteža makrorizika, što je povezano s mogućim neočekivanim promjenama domaće politike, slabim kapacitetom banaka kao posrednika i nepovoljnim vanjskim kretanjima, uključujući izrazito usporavanje globalne trgovine.

Euroskupina se 22. lipnja 2018. složila da bi paket mjera za otpis duga namijenjen Grčkoj trebao sadržavati poticaje za odlučnu i trajnu provedbu reformskih mjera utvrđenih programom. Stoga će neke od tih dogovorenih mjera Grčkoj biti dostupne na polugodišnjoj osnovi sve do sredine 2022. ako ispuni preuzete obveze koje se odnose na kontinuitet i dovršenje provedbe reformi te ako izvješća u okviru pojačanog nadzora budu pozitivna. To uključuje i. povrat iznosa koji su jednaki dobiti koju su od grčkih obveznica ostvarile središnje banke u okviru programa trgovine vrijednosnim papirima i sporazuma o neto financijskoj imovini i ii. odustajanje od povećanja kamatne marže za dio zajmova iz Europskog instrumenta za financijsku stabilnost. Vrijednost tih dviju mjera iznosi 1,3 milijarde EUR odnosno 0,2 milijarde EUR godišnje.

Pojačani nadzor pruža sveobuhvatan okvir za praćenje gospodarskog razvoja i provedbu politika koje su potrebne da se zajamči održiv gospodarski oporavak. Obuhvaća i ocjenu gospodarskih i financijskih uvjeta u Grčkoj i ocjenu provedbe općih i posebnih reformskih obveza koje je Grčka preuzela spram svojih europskih partnera . Posebne obveze koje se odnose na dovršetak ključnih strukturnih reformi započetih u okviru programa preuzete su u šest ključnih područja, a to su i. fiskalne i fiskalno-strukturne politike, ii. socijalna skrb, iii. financijska stabilnost, iv. tržište rada i proizvoda, v. privatizacija i vi. modernizacija javne uprave, a utvrđeni rokovi protežu se do sredine 2022. Ovo izvješće o pojačanom nadzoru sadržava i ažurirane podatke o uvjetima financiranja državnog duga i tehničku doradu analize održivosti duga.

Tijekom programa ESM-a poduzete su znatne mjere za jačanje bankarskog sektora. U prvoj polovini 2018. prosječna stopa redovnog osnovnog kapitala grčkih banaka ostala je uglavnom stabilna i iznosila je oko 16 %. Banke su se nastavile sve manje oslanjati na financiranje iz Eurosustava; došlo je do rasta depozita iz privatnog sektora zbog čega je 1. listopada 2018. došlo do dodatnog slabljenja kontrole kapitala. Banke su uglavnom ispunile svoje ciljeve smanjenja za neprihodujuće izloženosti, ali će biti potrebno uložiti znatne dodatne napore da bi se ubrzalo rješavanje problema neprihodujućih izloženosti potrebno za ostvarenje ciljeva u 2019. Općenito govoreći, bankarski je sustav i dalje opterećen teškim posljedicama krize. Unatoč nedavnim poboljšanjima glavni zadatak čišćenja bilanci banaka još uvijek nije obavljen jer neprihodujuće izloženosti i dalje iznose nešto manje od 48 % ukupnih izloženosti i jer je veza između banaka i države još jaka, što i dalje opterećuje profitabilnost banaka. Ključni je razlog činjenica da je bankovno kreditiranje i dalje slabo. Banke se moraju usmjeriti na širenje svojeg kreditiranja kako bi ostvarile dovoljnu dobit za pokrivanje troškova smanjenja neprihodujuće izloženosti. Neto kamatne marže su zdrave na oko 2,5 %, ali su pod pritiskom.

Kasni se i s podmirenjem dospjelih obveza. Tijela provode strukturne mjere za rješavanje uzroka gomilanja dospjelih obveza i radi njihova podmirenja. Usprkos tome, napredak u podmirenju dospjelih obveza nije potpuno u skladu s očekivanjima jer su krajem kolovoza 2018. dugovi i dalje iznosili 3,2 milijardi EUR, prema definiciji iz programa. Prema dorađenoj definiciji dospjelih obveza za potrebe pojačanog nadzora neto stanje dospjelih obveza iznosi 1,7 milijardi EUR, uzimajući u obzir nove podrobnije podatke i elemente koji su podmireni kompenzacijom ili ih nije moguće podmiriti zbog pravnih ili tehničkih ograničenja koja su izvan kontrole nadležnih tijela. Na račune državnih tijela preneseno je oko 1,1 milijarda EUR za podmirenje dospjelih obveza, no taj je iznos zbog kašnjenja u prijenosu sredstava ondje i ostao do kraja kolovoza 2018. pa je zbog toga vrijeme za njegovu apsorpciju bilo ograničeno. Ta će se sredstva bez odgađanja morati isplatiti krajnjim primateljima. Gledajući unaprijed, pravovremena i potpuna provedba utvrđenih akcijskih planova i dalje će biti od ključne važnosti, u skladu s obvezama koje je Grčka preuzela.

·provedba već donesenih mjera za smanjenje mirovina nije potrebna da bi se ostvario i održao cilj primarnog suficita od 3,5 % BDP-a u srednjoročnom razdoblju. Štoviše, predviđa se da će se predloženim zamrzavanjem mirovina do 2022. ostvariti razina rashoda za mirovine iskazana kao udio u BDP-u u stabilnim uvjetima jednaka onoj koja bi se ostvarila potpunom provedbe već donesenih mjera za smanjenje mirovina u 2019. Ako se nastavi sa sveobuhvatnom provedbom reformi donesenih u 2015. i 2016., predviđa se da će se do 2027. rashodi za mirovine smanjiti sa 17 % BDP-a, koliko su iznosili u 2016., na prosjek europodručja koji iznosi 13 % BDP-a;

Grčka tijela navela su da namjeravaju prilagoditi zaštitu primarnog boravišta na temelju Zakona o stečaju kućanstava, koji prestaje vrijediti 1. siječnja 2019. Budući da bi prilagodba bila znatna promjena u usporedbi s reformom dogovorenom krajem 2015. i uzevši u obzir veliko vremensko ograničenje, za dobru je procjenu potrebno više pojedinosti, a zakonodavne promjene trebale bi se uvoditi samo nakon dijaloga sa svim relevantnim dionicima. Moguća prilagodba ne bi smjela onemogućiti postupak restrukturiranja neprihodujuće izloženosti, trebala bi imati uži opseg i trebalo bi je kombinirati sa strogim uvjetima, uključujući kriterije za utvrđivanje vrijednosti nekretnina, kako bi ta zaštita bila usmjerenija na najranjivije skupine društva. Važno je i načelo da se zaštitom neopravdano ne ograniči mogućnost da banke ustrajno poduzimaju mjere protiv onih koji strateški odbijaju plaćanje duga. Svaki prijedlog trebao bi onemogućiti zloupotrebu okvira za blokiranje već planiranih elektroničkih dražbi. Broj neriješenih predmeta na temelju Zakona o stečaju kućanstava smanjen je na oko 135 000 od rujna 2018. Potrebno je dodatno ubrzati ritam smanjenja kako bi se problem neriješenih predmeta riješio do kraja 2021.

Rad na strategiji prodaje Grčkog fonda za financijsku stabilnost (GFFS) napreduje i trebat će ga nastaviti idućih tjedana jer je cilj da se posao dovrši do kraja 2018. Nadležna su se tijela obvezala i da će produljiti mandat povjerenstva za odabir koje djeluje u okviru Grčkog fonda za financijsku stabilnost i uskladiti ga s mandatom tog Fonda.

Reforme tržišta proizvoda i rada: napredak u ispunjavanju reformskih obveza

Reforme institucija tržišta rada i pregovaranja o plaćama posljednjih godina pridonijele su povećanju troškovne konkurentnosti Grčke te pridonose povećanju stope zaposlenosti i smanjenju razine nezaposlenosti. Funkcioniranje tržišta rada podupire se i akcijskim planom za suzbijanje neprijavljenog rada, čija se provedba odvija prema planu i trebala bi biti dovršena do kraja 2019.

Odluke koje socijalni partneri i grčka tijela trebaju donijeti u nadolazećim mjesecima vrlo su važne jer će se na temelju tih odluka utvrditi ostvaruju li se pregovorima o plaćama u razdoblju nakon završetka programa ekonomski dobri rezultati koji su u skladu s mjerama potpore konkurentnosti i rastu ili se ponovno pojavljuju nedostaci iz razdoblja prije krize. Konkretno:

·u ovoj fazi Komisija ne može procijeniti učinak dogovorenih izmjena okvira kolektivnog pregovaranja koji je stupio na snagu nakon isteka programa ESM-a. Do sada je produljeno nekoliko kolektivnih ugovora na sektorskoj razini, što je dovelo do povećanja plaća u nekim sektorima, npr. u turizmu. Ključno pitanje za budućnost jest mogu li socijalni partneri kolektivnim ugovorima osigurati dovoljno prostora za fleksibilnost poduzećima koja se suočavaju s posebnim izazovima.

·nadležna tijela rade na reviziji razine propisane minimalne plaće, koja će se početi primjenjivati u siječnju 2019. Važno je da se svaka odluka o novoj razini minimalne plaće donese na temelju istinskog savjetovanja sa socijalnim partnerima u skladu s postupkom utvrđenim Zakonom 4172/2013. Kako bi se očuvala konkurentnost i nastavilo smanjenje nezaposlenosti, revizija se mora provesti na temelju rigorozne analize temeljnog gospodarskog stanja i stanja na tržištu rada.

·nadležna tijela navela su da ne namjeravaju zadržati plaću manju od minimalne koju zasad ostvaruju osobe mlađe od 25 godina, što podrazumijeva znatno povećanje razine minimalne plaće za tu skupinu. Komisija smatra da konačnu odluku o tom pitanju treba donijeti tek nakon potpune analize učinka kojom se dokazuje da je mogući učinak na izglede za zapošljavanje mladih ograničen, s obzirom na to da su stope nezaposlenosti mladih i dalje visoke i da je udio osoba koje primaju minimalne plaće u populaciji mladih velik (41 % u 2017.).

Napredak u reformama na tržištima proizvoda neujednačen je, a napredak u nekim područjima neutralizira se kašnjenjima u drugima. Provedba projekta katastra i karte šuma napreduje; imenovanjem članova za upravljanje projektom i zapošljavanjem članova namjenskih timova jamči se njegov daljnji napredak. Istovremeno se kasni s donošenjem sekundarnog zakonodavstva kojim se uređuje postupak izdavanja dozvola za postavljanje i rad okolišne infrastrukture jer je rok bio listopad 2018., koji je utvrđen primarnim zakonodavstvom. Te poslove treba ubrzati kako bi se završili u roku odnosno do kraja 2018. Grčka tijela još nisu donijela zakon o privatnim klinikama čije je donošenje u tijeku od srpnja 2018. Očekuje se dodatno pojašnjenje stvarnog učinka prethodne reforme na ishođenje novih dozvola za dnevne bolnice.

Napreduju reforme u energetskom sektoru. Unatoč određenom kašnjenju zbog trećih strana, očekuje se da će se prodaja kapaciteta za proizvodnju električne energije na lignit koji pripada Javnom poduzeću za električnu energiju zaključiti početkom 2019. Provedba mjera potrebnih za pokretanje ciljnog modela do travnja 2019. napreduje. Relevantni pravilnici spremni su za regulatorno odobrenje te se drugi pripremni koraci odvijaju u skladu s rasporedom. Bit će ključno održati ritam reformi. Iznimno je važno osigurati da ciljni model zaista omogući ulazak novih poduzetnika i realno određivanje cijena jer je to ključno za budući razvoj energetskog tržišta, kao i mjere kojima se osigurava potrebna potpora ulaganjima u obnovljive izvore energije.

Grčko društvo za imovinu i udjele i privatizacija: napredak u ispunjavanju reformskih obveza

Grčko društvo za imovinu i udjele (HCAP) nastavlja raditi na portfelju svoje imovine i restrukturiranju društava kćeri. Pozitivnim se ocjenjuje napredak u restrukturiranju nekretninskog fonda ETAD, a postupak povezan s ključnim pitanjem broja zaposlenih ulazi u završnu fazu. U poduzećima u državnom vlasništvu i dalje su u tijeku različite upravljačke inicijative i radi se na razvoju standardiziranih izvješća. Upitno je ispunjenje nekih reformskih obveza. Konkretno, prijenos Olimpijskog atletskog centra (OAKA) neće se dogoditi krajem 2018., djelomično zbog složenosti, proširenog opsega projekta i kašnjenja na koje vlada nema utjecaja. Kasni i postupak revizije i zamjene članova uprave poduzeća u državnom vlasništvu, kada je ta zamjena potrebna. Nedavno doneseni propisi mogli bi se preklapati s aspektima mehanizma za koordinaciju ili utjecati na prava Grčkog društva za imovinu i udjele u određenoj imovini. Preispituje se učinak tih propisa i moguće su prilagodbe radi očuvanja ciljeva i ravnoteža okvira. Bit će važno i brzo pokrenuti pripreme Grčkog društva za imovinu i udjele za provedbu mehanizma koordinacije kako bi se olakšala suradnja Grčkog društva za imovinu i udjele i ministarstava u pitanjima koja se odnose na ciljeve javne politike.

Općenito, postignut je napredak u pogledu javnih natječaja za privatizaciju koje bi trebalo dovršiti do kraja 2018. Konkretno, javni natječaj za operatora prijenosnog sustava za transport plina DESFA odvija se prema planu, dok su se kašnjenja pojavila u transakciji s Međunarodnom zračnom lukom u Ateni, zbog čega je njezino financijsko zatvaranje do kraja 2018. priličan izazov. Kad je riječ o projektu Hellinikon, ostvaren je značajan napredak u svim neriješenim pitanjima. Međutim, zbog složenosti projekta očekuje se kašnjenje urbanističkih planova i odobrenja koja se odnose na zaštitu okoliša te izdavanje dozvole za rad kasina. Ako nadležna tijela nastave ulagati velike napore, projekt bi se mogao uspješno okončati u prvom tromjesečju 2019.

Međutim, s druge se strane u nekim se javnim natječajima za privatizaciju koji trebaju biti okončani u 2019. očekuju znatna kašnjenja. Iako je ostvaren zadovoljavajući napredak u pogledu marine Alimos, u zajedničkoj prodaji (zajedno s drugim strateškim dioničarom) većinskog udjela (50,1 %) u društvu Hellenic Petroleum još uvijek ima otvorenih pitanja. Javni natječaj za autocestu Egnatia sustavno kasni i prisutni su problemi koji upućuju na nedostatak odgovornosti. U provedbi te transakcije zbog različitih kašnjenja koja se mogu pripisati poduzeću Egnatia S.A. ili Ministarstvu infrastrukture nije ostvaren gotovo nikakav napredak. U izradi zakonske izmjene propisa o potkoncesijama za regionalne luke došlo je do znatnih kašnjenja. Grčka nadležna tijela trebaju poduzeti hitne mjere za rješavanje uzroka kašnjenja s obzirom na to da se tim kašnjenjima neutraliziraju pozitivni učinci na raspoloženje ulagača koji bi mogli nastati na temelju javnog natječaja koji se uspješno odvija.

Javna uprava i pravosudni sustav: napredak u ispunjavanju reformskih obveza

Radi se na reformi upravljanja ljudskim resursima u javnoj upravi. Konkretno, programi mobilnosti i procjene učinkovitosti dobro napreduju: treći ciklus mobilnosti pokrenut je sredinom 2018., a zabilježen je i izniman porast sudjelovanja, što upućuje na to da javna uprava sve više upotrebljava taj alat. Složena reforma uspostave integriranog sustava upravljanja ljudskim resursima napreduje u cilju potpunog dovršetka sustava krajem 2019. Uspostava digitalne sistematizacije radnih mjesta postigla je i više nego što je bilo planirano, a u tijeku su tehničke pripreme za cjelokupni sustav. Reforma pravne kodifikacije napreduje. Nacionalno vijeće za kodifikaciju donijelo je nacionalnu strategiju kojom se utvrđuje opći pristup koji trebaju primjenjivati ministarstva u provedbi pravne kodifikacije, uključujući objedinjeni Zakon o radu do sredine 2020. Rad na osnivanju Nacionalnog pristupnika za kodifikaciju i reformu grčkog zakonodavstva do sredine 2022. također napreduje prema planu.

Ostvaren je samo djelomični napredak u pogledu imenovanja rukovoditelja, što bi trebalo biti dovršeno do kraja 2018., pri čemu je imenovanje glavnih direktora gotovo dovršeno, a imenovanje administrativnih tajnika kasni. Trebalo bi ubrzati te poslove kako bi se sve dovršilo u roku, kao što su se tijela obvezala.

Nedavno usvojena izmjena politike plaća u Ministarstvu financija nije usklađena s prošlom reformom ujednačene ljestvice plaća. Mjerom se uvodi nova naknada za određeno osoblje Ministarstva financija, što uzrokuje razlike u razinama plaća osoblja koje obavlja slične zadaće u ministarstvima i javnim tijelima. Iako početni fiskalni trošak može biti neznatan, mjera ugrožava bit ujednačene ljestvice plaća i može dovesti do fiskalnih rizika povezanih sa zahtjevima za slične plaće iz drugih dijelova javne uprave.

Veličina javnog sektora u Grčkoj uglavnom je izjednačena s javnim sektorima u drugim državama članicama koje pripadaju europodručju, a najvažnije je izbjeći povratak na praksu prekomjernog zapošljavanja u javnom sektoru koja je postojala prije krize. Čini se da su nova zapošljavanja stalnog osoblja tijekom 2018. uglavnom u skladu s pravilom o smanjenju broja zaposlenih prema kojem se na svake tri osobe koje odlaze iz javnog sektora zapošljava jedna nova osoba. Međutim, najnoviji podaci za 2018. upućuju na to da bi moglo doći do povećanja broja privremenog osoblja u odnosu na razine iz 2017. i stoga je to potrebno pomno pratiti. Za 2019. i sve do 2022. pravilo o smanjenju broja zaposlenih, koje je uključeno u srednjoročnu fiskalnu strategiju, prilagođeno je na 1:1, čime će se omogućiti novo zapošljavanje u prioritetnim područjima, uz istovremeno zadržavanje ukupne veličine javnog sektora na sadašnjoj razini. Nadležna tijela iznimno namjeravaju u 2019. ugovore o radu na određeno vrijeme zamijeniti ugovorima o stalnom radnom odnosu za određenu skupinu privremenog osoblja kako bi se odgovorilo na trajne potrebe (npr. nastavnici). S obzirom na to da će tu zamjenu (ukupno 7 500 ugovora) pratiti odgovarajuće smanjenje broja ugovora o radu na određeno vrijeme, rashodi za plaće ostat će na sadašnjoj razini i stoga nema očekivanog fiskalnog učinka. Sadašnji plan zapošljavanja utvrđen u srednjoročnoj fiskalnoj strategiji temelji se na predviđenom broju odlazaka iz javnog sektora, uglavnom zbog umirovljenja. Stoga je neophodno da se poštuje plan zapošljavanja koji se temelji na pravilu smanjenja 1:1 u srednjoročnoj fiskalnoj strategiji, a u skladu s time da se planiranje i najave zapošljavanja u javnom sektoru temelje na opreznim procjenama.

Ostvaren je djelomični napredak u pogledu povećanja učinkovitosti pravosudnog sustava koji je ključan za jačanje poslovnog okruženja i privlačenje ulaganja u razdoblju nakon krize. Očekuje se da će nadležna tijela dovršiti prvu fazu uvođenja elektroničkog pravosudnog sustava do kraja prosinca 2018., u skladu s posebnim obvezama preuzetima prema Euroskupini. Druga će faza uslijediti odmah nakon što se izvuku pouke iz prve faze. U tu svrhu, projekt je u velikoj mjeri izmijenjen i nadograđen od rujna 2018., a njegov je proračun povećan s 13 na 24 milijuna EUR, što zahtijeva reviziju njegova hodograma, što je a priori opravdano u pogledu njegova proširenog opsega. Zabrinutost izaziva odgoda stupanja na snagu određenih odredaba nedavno donesenog okvira za izvansudsko mirenje od sredine listopada 2018. na sredinu rujna 2019. Čini se da je ta odgoda neopravdana jer bi se nedavni nalazi Vrhovnog suda mogli razumno riješiti u kraćem vremenskom roku s obzirom na njihovo ograničen opseg.